2 sterf toe gemeenskap reg in eie hande neemArgieffoto ter illustrasie. Twee mans is Donderdagoggend naby Witrivier in Mpumalanga dood toe ontstoke lede van die gemeenskap dié mans aan die brand gesteek het. Brig. Leonard Hlathi, woordvoerder van die polisie, het aan Maroela Media gesê lede van die gemeenskap het ook die mans se huise aan die brand gesteek. Een van die oorledenes was ŉ pastoor in die gemeenskap. Dié voorval volg kort nadat die polisie Woensdag die liggame van twee sussies wat vroeër vandeesweek vermis geraak het, in ŉ sloot naby hul huis naby Witrivier gevind het. Volgens Hlathi kan die polisie egter nie in dié stadium bevestig of die onderskeie voorvalle verwant is en of die twee mans enigsins betrokke was by die moord op die twee sussies nie. Maroela Media het vroeër berig die sussies, ses en sewe jaar oud, het Dinsdagmiddag in Masoyi naby Witrivier verdwyn. Hulle is die laaste keer gesien waar hulle in die omgewing gespeel het. “Die polisie is ontbied en het onmiddellik met ŉ soektog na die twee meisies begin, maar sonder sukses. Hul liggame is Woensdagoggend in ŉ sloot naby ŉ stroom nie ver van hul huis nie aangetref.” Volgens Hlathi was albei meisies naak toe hul liggame gevind is. Daar word vermoed dat hulle moontlik verwurg is en die polisie ondersoek ook die moontlikheid dat hulle verkrag is. Hy het bygevoeg dat vanoggend se voorval moontlik net die oorvloei van emosies kon wees ná afloop van die eerste voorval vroeër vandeesweek in dié gebied. Hlathi het ’n beroep gedoen op die gemeenskap om nie reg in eie hande te neem nie. Hy het versoek dat alle inligting rakende die twee voorvalle by die plaaslike polisie aangemeld word.